TWPC ปลื้มติดโผหุ้นยั่งยืนปี 62 คาดหนุนสถาบันเพิ่มน้ำหนักลงทุน
TWPC ปลื้มติดโผหุ้นยั่งยืนปี 62 คาดหนุนสถาบันเพิ่มน้ำหนักลงทุน มั่นใจรายได้ทั้งปีโตตามเป้า 6-8% ปริมาณหัวมันฯ ในตลาด-ความต้องการแป้งมันสำปะหลังดีขึ้น
TWPC ปลื้มติดโผหุ้นยั่งยืนปี 62 คาดหนุนสถาบันเพิ่มน้ำหนักลงทุน มั่นใจรายได้ทั้งปีโตตามเป้า 6-8% ปริมาณหัวมันฯ ในตลาด-ความต้องการแป้งมันสำปะหลังดีขึ้น
24 ต.ค. 2562

นายโฮ เรน ฮวา ประธานเจ้าหน้าที่บริหารและกรรมการ บริษัท ไทยวา จำกัด (มหาชน) หรือ TWPC เปิดเผยว่า บริษัทฯ ได้รับคัดเลือกเข้าไปอยู่ในกลุ่มรายชื่อหุ้นยั่งยืน หรือ Thailand Sustainability Investment (THSI) ประจำปี 2562 ถือเป็นการสะท้อนให้เห็นว่ากลยุทธ์การดำเนินธุรกิจของบริษัทฯ ล้วนมุ่งสู่การเติบโตอย่างยั่งยืน เพื่อก้าวสู่การเป็น “บริษัทชั้นนำในระดับภูมิภาคอาเซียนของผลิตภัณฑ์แป้งมันสำปะหลังและผลิตภัณฑ์อาหารจากแป้ง”
โดยยังคงคำนึงถึงสิ่งแวดล้อม สังคม และบรรษัทภิบาล (Environmental, Social and Governance หรือ ESG) ซึ่งนี่จะเป็นอีกทางเลือกหนึ่งสำหรับผู้ลงทุนที่ต้องการลงทุนตามแนวคิดการลงทุนอย่างยั่งยืนที่นำปัจจัยด้าน ESG มาเป็นองค์ประกอบในการตัดสินใจลงทุนควบคู่ไปกับการวิเคราะห์ข้อมูลทางการเงินของบริษัท เพื่อสร้างผลตอบแทนอย่างต่อเนื่องในระยะยาว
“TWPC รู้สึกภูมิใจเป็นอย่างยิ่งที่ได้รับคัดเลือกให้เป็น 1 ใน 98 บริษัทจดทะเบียน อยู่ในกลุ่มหุ้นยั่งยืน ตอกย้ำการดำเนินธุรกิจ โดยความสำคัญกับประเด็นด้านสิ่งแวดล้อม สังคม และการกำกับดูแล ที่เกี่ยวข้องกับบริษัทฯ และผู้มีส่วนได้เสียของบริษัทฯ อย่างครอบคลุม เราไม่ได้มองเฉพาะกำไรเท่านั้น แต่เรายังให้ความสำคัญกับการพัฒนาที่ยั่งยืนทุกด้าน ซึ่งถือว่าเป็นปัจจัยหลักที่จะช่วยให้ธุรกิจเติบโตอย่างแข็งแกร่งและยั่งยืนในระยะยาว”นายโฮ เรน ฮวา กล่าว
โดยปีนี้ถือเป็นปีแรกที่บริษัทฯ ได้รับการคัดเลือกให้เป็นหุ้นยั่งยืน ถือเป็นอีกแรงหนุนสำคัญที่ทำให้นักลงทุนสถาบันที่ให้ ESG เป็นเครื่องชี้วัดในการลงทุน ตัดสินใจเพิ่มน้ำหนักลงทุนในหุ้น TWPC และทำให้การเคลื่อนไหวของราคาหุ้นมีเสถียรภาพ
สำหรับแนวโน้มผลการดำเนินงานในช่วงที่เหลือของปีนี้คาดว่าจะเติบโตอย่างแข็งแกร่ง และคาดว่าภาพรวมทั้งปีรายได้รวมจะเติบโต 6-8% ตามเป้าหมายที่วางไว้ เนื่องจากปริมาณหัวมันฯ ในตลาดเพิ่มขึ้นกลับสู่สภาวะปกติ ความต้องการแป้งมันสำปะหลัง มีทิศทางที่ดีขึ้นจากปีก่อน โดยเฉพาะในประเทศจีนและไต้หวัน และกำลังการผลิตที่เพิ่มขึ้นจากการซื้อโรงงานแห่งใหม่ที่แม่สอด ส่งผลให้บริษัทฯ มีกำลังการผลิตมากขึ้นประมาณ 15% จากเดิมมีกำลังการผลิตแป้งมันสำปะหลังอยู่ที่ประมาณ 399,000 ตันต่อปี เป็น 465,000 ตันต่อปี